Miljarde se reddingsboei aan Eskom verstomArgieffoto (Foto: baptisteh, Pixabay) Die Nasionale Vergadering het Dinsdag ten gunste van ’n spesiale toedelingswetsontwerp gestem wat ŉ reddingsboei van R59 miljard aan die sukkelende Eskom toestaan. Die wetsontwerp is met 200 stemme teenoor 105 goedgekeur met ANC-LP’s wat glo dat die wetsontwerp noodsaaklik is om die ligte aan te hou. Dié LP’s het aangevoer dat baie van hulle in ’n “permanente staat van beurtkrag” grootgeword het as gevolg van ongelykhede in die verlede. Ander was egter gekant teen dié wetsontwerp. Nqabayomzi Kwankwa, LP van die United Democratic Movement (UDM), het gesê dit is verstommend dat LP’s gevra word om “geld na die probleem te gooi” nadat Eskom glo R4 miljard te veel aan verskaffers betaal het. Eskom is sowat R500 miljard in die rooi. Ashor Sarupen van die DA het gesê dit lyk of Eskom geld in plaas van steenkool verbrand. “Elke burger is ’n gyselaar van Eskom. Ons is gyselaars van die kragonderbrekings wat groot ekonomiese verliese veroorsaak. Ons is gyselaars van hul vereistes vir borgtog. Ons is gyselaars van hul eindelose bestuurskrisisse,” sê Sarupen. Wouter Wessels, VF Plus-LP en hoofwoordvoerder van finansies, het ook sy misnoeë met die wetsontwerp uitgespreek. “Eskom se skuld is so groot dat enige reddingsboei hoofsaaklik gebruik sal word om sy skuld te diens en nié om krag op te wek nie. Die vraag moet daarom gevra word of nóg ŉ reddingsboei van R59 miljard se belastinggeld die ineenstorting van Eskom gaan stuit en verdere beurtkrag gaan voorkom indien die R83 miljard wat sedert 2006 in Eskom gestort is hom nie kon red nie?” Volgens Wessels moet kragvoorsiening in Suid-Afrika gedereguleer word. “Daar moet gesonde kompetisie wees sodat private ondernemings deel van die oplossing kan raak. Dit grens aan waansin om dieselfde fout oor en oor te herhaal, soos met hierdie reddingspakket van R59 miljard.” Tito Mboweni, minister van finansies, het die wetsontwerp in Julie vanjaar ter tafel gelê om Eskom te help om sy finansiële verpligtinge vir hierdie jaar en die volgende jaar na te kom. Dit behels R26 miljard se hulp aan Eskom in 2019-’20 en R33 miljard in 2020-’2021. Dit dra by tot die R69 miljard wat in Februarie vanjaar in die nasionale begroting aan Eskom toegewys is.